Teipit oli leikattu siististi ja asetettu tiukasti linnunpönttöjen suuaukoille.

Teipit oli leikattu siististi ja asetettu tiukasti linnunpönttöjen suuaukoille. Seppo Niemistö

Yhdeksän linnunpönttöä oli teipattu umpeen ilmastointiteipillä Kankaanpäässä ennen juhannusta. Asiasta on kirjattu poliisille rikosilmoitus.

Kankaanpään poliisille on tehty rikosilmoitus linnunpönttöihin kohdistuneesta inhottavasta ilkivallasta.

Yhdeksän linnunpönttöä löytyi ennen juhannusta ilmastointiteipillä kiinni teipattuina. Pöntöt löysi porilainen Seppo Niemistö, jonka tontilla ilkivalta oli tehty. Hän irrotti teipit, mutta murheellisia uutisia tuli silti.

– Yhdestä pöntöstä löytyi kuolleena kuusi talitintin poikasta, Niemistö kertoo.

Yhdestä pöntöstä lähti lentoon lintu, kun teippi poistettiin. Samassa pöntössä Niemistö näki kuusi munaa.

Niemistö ihmettelee, kuka näkee niin paljon vaivaa eläimiä kiusatakseen.

– Teipit oli leikattu siististi saksilla. Kuka kantaa mukanaan teippirullaa ja saksia tällaista varten?

Talitintin poikaset kuolivat teippausepisodin takia. Seppo Niemistö

Poliisi tutkii asiaa

Seppo Niemistö teki asiasta rikosilmoituksen Lounais-Suomen poliisille. Rikoskomisario Jouni Uusitalo vahvistaa asian, muttei vielä tiedä tarkalleen, mikä rikosnimike asiassa tulee kyseeseen.

– Kyseessä on mahdollisesti eläinsuojelurikos, Uusitalo sanoo.

Ilkivaltaa on tehty Seppo Niemistön tontilla, missä ei ole valvontakameroita. Syyllisten kiinnisaamisesta ei ole siis minkäänlaista varmuutta.

– Todistajien varassa tässä ollaan, sanoo rikoskomisario Uusitalo.

Asiasta kertoi ensimmäisenä Satakunnan Kansa (siirryt toiseen palveluun).

Yhdestä pöntöstä lähti teipin poiston jälkeen lentoon lintu, joka jätti jälkeensä kuusi munaa. Seppo Niemistö

Lue myös: Lapset kiduttavat eläimiä jopa hengiltä – Psykologi: Yksin tehty kiduttaminen on huolestuttavaa